钦定古今图书集成/明伦汇编/氏族典/第040卷 > 《凌迪知万姓统谱》 > 庞恭孙
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞恭孙

按《宋史庞籍传》：“籍孙恭孙，字德孺，以荫补通判施州。
崇宁中，部蛮向文疆叛，诏转运使王蘧领州事致讨，
恭孙说降文疆而斩之。蘧上其功，进三秩，知涪州，遂
以开边为己任，诱珍州骆文贵、承州骆世华纳土，费
不赀。转运判官朱师古劾恭孙生事，诏黜师古，而以
恭孙代。于是溱、播、溪、思、费等州相继降。每开一城辄”
褒迁，五年间至徽猷阁待制、威州守。乞通保、霸二州，
进恭孙直学士、成都府，委以招纳。未几，其酋董舜咨、
董彦博来纳土，诏遣赴阙，皆拜承宣使，赐第京师，更
名保州、祺州、霸州。享州使恭孙进筑之。言者论其贪
纵，究治如章，谪保静军节度副使。逾月，起知陈州，复
待制，帅泸州。又以筑思州，进学士，前后在西南二十
年，所得州县，多张名簿，实瘠卤不毛地。缮治转饷，为
蜀人病，无几时皆废。宣和中卒。